“ሰንደቅ ዓላማችን ተከብሮ እንዲቆይ የልማትና የዴሞክራሲ ስርዓት ግንባታችን ተጠናክሮ ሊቀጥል ይገባል”  ም/ጠ ሚኒስትር ደመቀ መኮንን
አዲስ አበባ ፣ መስከረም 13/2006 (ዋኢማ) – ሰንደቅ ዓላማችን ተከብሮና ተጠብቆ እንዲቆይ በጀመርነው የልማትና የዴሞክራሲ ስርዓት ግንባታ ሁሉም ዜጋ እጅ ለእጅ ተያይዞ ሲረባረብና በተሰማራበት የሥራ መስክ ውጤታማ መሆን ሲችሉ እንደሆነ ምክትል ጠቅላይ ሚኒስትር ደመቀ መኮንን አስታወቁ፡፡በዛሬው ዕለት “ሰንደቅ ዓላማችን የብዙኃነታችን፣የአንድነታችንና የህዳሴያችን መገለጫ ነው!’’ በሚል መሪ ቃል ለ6ኛ ጊዜ በተከበረው የሰንደቅ አላማ ቀን ላይ ምክትል ጠቅላይ ሚኒስትር ደመቀ እንዳሉት ለሰንደቅ ዓላማችን ክብር ሁላችንም ዘብ መቆም አለብን ብለዋል፡፡በአገራችን ተንሰራፍቶ የነበረውን የጸረ-ዴሞክራሲያዊ ስርዓት በማስወገድ ብሔራዊ አርማችን የብዙሃነት መገለጫ ሆኖ አስተማማኝ ዴሞክራሲያዊ ስርዓት ለመገንባት የተካሄደው ትግል በህዳሴ ጉዟችን ትልቅ ቦታይይዛል ብለዋል፡፡በዓሉ በከፍተኛ መስዋትነት የሀገሪቱን ነፃነትና የሰንደቅ ዓላማችንን ክብር ጠብቀው ያቆዩልልን ቀደምት ወላጆቻንን የምንዘክርበት ነው ያሉት ምክትል ጠቅላይ ሚኒስትሩ በአሁን ጊዜ በልማትና በዴሞክራሲ ስርአት ግንባታ ስራዎች ላይ ከፍተኛ እመርታ እየታየ ነው ብለዋል፡፡ በመላው አገሪቱ ፈጣን የኢኮኖሚና የልማት እድገት እየተመዘገበ ቢሆንም በአሁኑ ሰዓት ድብቅ የፖለቲካ አጀንዳ ያለቸው አክራሪዎች በሐይማኖት ሽፋን ልማትን ለማደናቀፍና  በኢትዮጵያ ለረጅም ዘመናት የቆየውን የማቻቻልና የመከባበር ባህል ለመሸርሸር እየተፍጨረጨሩ ይገኛሉ ብለዋል፡፡በመሆኑም የአክራሪነት ተግባር የመቻቻልና የመከባበር ባህላችንን የሚንድ በመሆኑና በአዲሲቷ ኢትዮጵያ ሰንደቅ አላማ ክብር ላይ የተቃጣውን የአክራሪነት አደጋ ለመመከት የተጀመሩ ስራዎች ተጠናክረውን ሊቀጥሉም እንደሚገባ  ምክትል ጠቅላይ ሚኒስትር ደመቀ አሳስበዋል፡፡የህዝብ ተወካዮች ምክር ቤት አፈጉባኤ አባዱላ ገመዳ በበኩላቸው ወጣቱ ትውልድ በኢትዮጵ የተፈጠረውን ምቹ የኢኮኖሚ እንቅስቃሴ በመጠቀም የተጀመረው የጸረ-ድህነት ትግል ከግብ ለማድረስ በቁርጠኝነት ሊረባረብ ይገባል ብለዋል፡፡የአዲስ አበባ ከተማ ምክትል ከንቲባ አቶ አባተ ስጦታው በበኩላቸው እንዳሉት በዓሉ አገራችን የጀመረችውን የልማት ዕቅድ ከዳር ለማድረስ ዳግም ቃል የምንገባበት ሊሆን እንደሚገባ ተናግረዋል፡፡ ዛሬ በአዲስ አበባ እስቴድየም በደማቅ ሥነ-ሥርዓት በተካሄደው በዓል ላይ በሺዎች የሚቆጠሩ የአዲስ አበባ ከተማ ነዋሪዎችን ጨምሮ ከፍተኛ የመንግስት ባለስልጣናት ፣ ዲፕሎማቶች ፣ ሚኒስትሮችና ተጋባዥ እንግዶች ተገኝተዋል።